Morgenavisen

Morgenavisen var en dagsavis som ble utgitt i Bergen i årene 1902 til 1984. I 1945 kjøpte avisen forlagsrettighetene til Bergens Aftenblad, som ble nazifisert under krigen. Morgenavisen hadde redaksjonslokaler i Allehelgensgaten 6,Foto av bygningen i 1927 på tomten der Bergen politikammer nå ligger.<ref>[https://www.bergenbyarkiv.no/bergenbyleksikon/arkiv/1424445 Allehelgensgaten, Bergen byleksikon]</ref> Morgenavisen var ved oppstarten et talerør for Christian Michelsen, som også var den drivende kraft bak etableringen av avisen. Avisen ble slik et organ for Samlingspartiet og senere for Frisinnede Venstre. Etter andre verdenskrig sympatiserte Morgenavisen med partiet Høyre, men den var aldri offisielt partiorgan. Morgenavisen var byens eneste morgenavis, og da den gikk inn i 1984, var opplaget under 9 000.

Natt til søndag 22. juli 1929 ble bygningen i Allehelgensgaten sterkt herjet av en brann som også krevde et menneskeliv. Ved brannvesenets ankomst slo sterk varme ut gjennom hovedinngangen og to vinduer i øverste (fjerde) etasje. Folk i leiligheten i tredje etasje ble reddet ut. En påfølgende eksplosjon fikk tre brannmenn til å falle ned fra taket på posthusets halvannen etasjes stallbygning like bak det brennende huset. Den ene ble fraktet til Haukeland sykehus, de to andre til sine hjem.

I 1980 skulle man ta stilling til avisens vanskelige økonomiske situasjon i et styremøte, da det ble kjent at avisen hadde rundt 2,5 millioner kroner utestående hos kundene sine.«Morgenavisen har mye penger utestående», forsiden av Bergens Tidende 27. juni 1980Morgenavisen ba om oppbud i Bergen skifterett mandag 6. februar 1984, etter at regjeringen Kåre Willoch uten varsel endret utbetalingssystemet for pressestøtten.

Bergen byarkiv var nabo til Morgenavisen, begge med adresse i Allehelgensgate. I mars 1984 tilbød byarkivar Arne Skivenes derfor Morgenavisens redaktør hjelp til å oppbevare arkivene etter den konkursrammede avisen, slik at de ikke gikk tapt. Det fotografiske materialet ble nevnt spesielt. Avisen opplyste at fotoarkivet var blitt solgt til Ukeavisen ved VIP Scandinavia. Morgenavisens bygning skulle rives, og tomten benyttes til en utvidelse av Bergen politikammer. Skapene med fotoarkivet ble på tross av sine nye eiere stående i de fraflyttede lokalene, og politimesteren i Bergen begynte å anse dem som herreløst gods. Han bad derfor byarkivet om å overta dette arkivet, forutsatt at VIP Scandinavia fikk det utlevert om og når de gjorde krav på det. Byarkivaren gikk med på en avtale om oppbevaring. Det gjaldt også for omkring 130 kartonger kassabilag for de siste ti år, som bostyret etter regnskapsloven er pliktig til å oppbevare i ti år, men som deretter kan kasseres. Byarkivaren ønsket med dette å få innblikk i oppbygging av kassasjonsarkiver, og i hva som skjer med arkiver etter konkursrammede bedrifter, eventuelt om denne typen arbeid kunne bli en ekstrainntekt for byarkivet. 

Hoveddelen av arkivet ble hentet i november 1984. Det fremstod som noe mangelfullt, med en del lakuner, men ble ordnet og katalogisert. Lillejuleaften 1985 skrev adm. direktør Tomm Berntsen imidlertid at samfunnsverdien ville bli opprettholdt ved at VIP Scandinavia hentet fotoarkivet og plasserte det hos Mediatech i Bergen. Byarkivet kunne gjerne kopiere bilder og annet materiale som måtte være av interesse, men kjøp og salg av materialet var ellers det som dannet grunnlag for VIP Scandinavias arbeidsplaner. Fotomaterialet ble dermed hentet ut fra Bergen byarkiv. Men i mars 1987 gikk VIP Scandinavia konkurs, og Morgenavisens fotoarkiv fant for andre gang veien til Bergen byarkiv i 1988.

 Ansvarlige redaktører
 Anders Stilloff 1902–15
 Johan Halfdan Lyshoel 1915–19
 J.G. Wulfsberg 1919–21
 Sigvard Friid-Christensen 1921–22
 Johan H. Eriksen 1922–40
 Erling Nordahl 1942–45
 Erling Lauhn 1945–66
 Carl O. Gram Gjesdal 1966–68
 Jacob R. Kuhnle 1966–74
 Ragnar Aamodt 1975–76
 Leon Luckow 1976–80
 Sigmund O. Norlund 1981–84

 Referanser 

 Eksterne lenker 
  Bilder fra Morgenavisens'' senere år endte hos Bergen byarkiv.

Kategori:Nedlagte aviser i Hordaland
Kategori:Aviser etablert i 1902
Kategori:Aviser nedlagt i 1984
Kategori:1902 i Norge
Kategori:1984 i Norge